“Атрыманне біяраскладальнай пластмасы і вывучэнне яе ўласцівасцей” — пад такой назвай Арцём Кацічаў з 4 “А” класа сярэдняй школы № 5 Рагачова прадставіў журы сваю работу. Арцём расказаў, што ўвесь пластык можна падзяліць на сем груп з такімі ж нумарамі, якія ставяцца ў трохвугольнічку на розных вырабах. Вырабы з лічбамі 3 і 7 не адносяцца да ліку тых, якія можна перапрацоўваць другі раз. Іх лепш не выкарыстоўваць у побыце. А яшчэ хлапчук прапанаваў атрымаць экалагічна чысты пластык са звычайнага малака, вылучыўшы з яго бялок казеін пад уздзеяннем сталовага воцату. Ён вырабіў з самаробнага пластыку звычайны посуд, які добра мыўся, не ламаўся і, самае галоўнае, пад уздзеяннем мікробаў добра раскладаўся ў зямлі, не забруджваючы навакольнае асяроддзе.